ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του κανονισμού του Ευρωπαϊκού Κοινοβουλίου και του Συμβουλίου για την υλοποίηση του τομέα ανωτάτου επιπέδου .eu

1. ιστορικο

Τον Δεκέμβριο του 2000, η Επιτροπή υπέβαλε προς έγκριση, με τη διαδικασία συναπόφασης που ορίζεται στο άρθρο 251 της συνθήκης για την ίδρυση της Ευρωπαϊκής Κοινότητας [1], την πρόταση για κανονισμό του Ευρωπαϊκού Κοινοβουλίου και του Συμβουλίου σχετικά με την υλοποίηση του τομέα ανωτάτου επιπέδου ".EU" στο Internet, COM(2000) 827 τελικό - 2000/0328/COD.

[1] ΕΕ C 96, 27.3.2001, σ. 333.

Η Οικονομική και Κοινωνική Επιτροπή εξέδωσε τη γνώμη της στις 28 Μαρτίου 2001. [2]

[2] ΕΕ C 155, 29.5.2001, σ.10.

Στις 4 Ιουλίου 2001, το Ευρωπαϊκό Κοινοβούλιο ενέκρινε σειρά τροπολογιών σε πρώτη ανάγνωση. [3]

[3] ΕΕ C ...

Στις 2 Οκτωβρίου 2001, η Επιτροπή υπέβαλε τροποποιημένη πρόταση, κατ' εφαρμογή του άρθρου 250 παράγραφος 2 της συνθήκης ΕΚ. [4]

[4] ΕΕ C ... - [COM (2001) 535].

Στις 6.11.2001, το Συμβούλιο ενέκρινε κοινή θέση.

Στην παρούσα ανακοίνωση εκτίθεται η γνώμη της Επιτροπής, κατ' εφαρμογή της δεύτερης υποπαραγράφου του άρθρου 251 παράγραφος 2 της συνθήκης ΕΚ, επί της κοινής θέσης που ενέκρινε το Συμβούλιο.

2. στοχοσ τησ προτασησ τησ επιτροπησ

Με τον κανονισμό για την υλοποίηση τομέα ανωτάτου επιπέδου .eu αποσκοπείται να παρασχεθεί σε επιχειρήσεις, οργανισμούς και άτομα στην Ευρώπη νέος τομέας για καταχώριση ονομάτων καθώς και να διευκολυνθεί η πρόσβαση στα δίκτυα του Internet. Με τον κανονισμό καθορίζονται οι όροι για την υλοποίηση του εν λόγω τομέα ανωτάτου επιπέδου και τα απαιτούμενα χαρακτηριστικά, καθώς και οι υποχρεώσεις που πρέπει να τηρούνται από το μητρώο το οποίο θα αναλάβει την οργάνωση, διοίκηση και διαχείριση του τομέα ανωτάτου επιπέδου .eu. Στον κανονισμό καθορίζεται επίσης το γενικό πλαίσιο πολιτικής.

3. Σχολια επι τησ κοινησ θεσησ

Στην κοινή θέση του Συμβουλίου περιλαμβάνεται σειρά προτεινόμενων αλλαγών στην αρχική πρόταση της Επιτροπής. Η Επιτροπή μπορεί να αποδεχθεί όλες τις εν λόγω προτεινόμενες τροπολογίες, με εξαίρεση την θέση του Συμβουλίου στο άρθρο 6.

Η Επιτροπή μπορεί να αποδεχθεί όλες τις προτεινόμενες τροπολογίες του Συμβουλίου στις αιτιολογικές σκέψεις, καθώς αποτελούν χρήσιμες αποσαφηνίσεις ή προσθήκες στην πρόταση της Επιτροπής, με το συγκεκριμένο σχολιασμό των ακόλουθων περιπτώσεων.

Αιτιολογική σκέψη 4: Το Συμβούλιο πρότεινε να διατυπωθεί η πρώτη πρόταση ως εξής: "Ο τομέας ανωτάτου επιπέδου .eu θα πρέπει να προωθήσει τη χρήση και την πρόσβαση στα δίκτυα του Internet και την εικονική αγορά .... (το υπόλοιπο κείμενο ταυτόσημο με την πρόταση της Επιτροπής, υπογραμμίζεται η προσθήκη). Η τροποποίηση αυτή του αρχικού κειμένου που αναφερόταν στο γεγονός ότι "Ο τομέας ανωτάτου επιπέδου .eu θα πρέπει να διευκολύνει την πρόσβαση σε ...." μπορεί να γίνει αποδεκτή.

Αιτιολογική σκέψη 7 (νέα): Με την τροπολογία αυτή επιδιώκεται να υπογραμμιστεί η σημασία του τομέα ανωτάτου επιπέδου .eu για γειτονικές χώρες. Δηλώνεται επίσης η προσδοκία επέκτασης των διατάξεων του κανονισμού στον Ευρωπαϊκό Οικονομικό Χώρο καθώς και η πιθανή τροποποίηση υφιστάμενων ρυθμίσεων με ευρωπαϊκές τρίτες χώρες για να διευκολυνθεί και η δική τους συμμετοχή. Η Επιτροπή συμφωνεί με την ανάγκη να εξεταστεί η ευρύτερη συμμετοχή του Ευρωπαϊκού Οικονομικού Χώρου και των ευρωπαϊκών τρίτων χωρών στον τομέα ανωτάτου επιπέδου .eu κατά το μέλλον, μολονότι ο κανονισμός θα ισχύσει, εν πρώτοις, μόνο για κράτη μέλη της ΕΕ.

Αιτιολογική σκέψη 8 (νέα): Με την εν λόγω τροπολογία εισάγεται ρητή αναφορά στο γεγονός ότι ο κανονισμός δεν θίγει την κοινοτική νομοθεσία στο πεδίο της προστασίας των δεδομένων προσωπικού χαρακτήρα και συμβαδίζει με τις αρχές που αναφέρονται στην προστασία της ιδιωτικής ζωής και των δεδομένων προσωπικού χαρακτήρα. Το Ευρωπαϊκό Κοινοβούλιο πρότεινε παρεμφερή τροπολογία (5). Η Επιτροπή μπορεί να αποδεχθεί την εν λόγω προσθήκη ως αποσαφήνιση του κειμένου, μολονότι δεν μπορεί να υπάρξει αμφιβολία ως προς την ισχύ της κοινοτικής νομοθεσίας σχετικά με την προστασία των δεδομένων προσωπικού χαρακτήρα.

Αιτιολογική σκέψη 9 (νέα): Η εν λόγω αιτιολογική σκέψη αναφέρεται στην ανάγκη το μητρώο .eu να τηρεί τις διαχειριστικές αρχές του Internet, δηλαδή μη επέμβασης, αυτοδιαχείριση και αυτορύθμιση. Επίσης αναφέρεται στην ανάγκη το μητρώο να λαμβάνει υπόψη του βέλτιστη πρακτική, καθώς και η υλοποίηση να υποστηρίζεται κατά περίπτωση από εθελοντικούς κώδικες δεοντολογίας. Το Ευρωπαϊκό Κοινοβούλιο διατύπωσε παρεμφερείς προτάσεις τροποποίησης του κειμένου, με την πρόσθετη διάταξη ότι οι κώδικες δεοντολογίας θα πρέπει να είναι υποχρεωτικοί. Η Επιτροπή συμμερίζεται τους σχετικούς στόχους, με την επιφύλαξη ότι οι αναφερόμενες αρχές θα ίσχυαν μόνο για θέματα διαχείρισης που δεν αντιμετωπίζονται στον κανονισμό. Η Επιτροπή συμφωνεί επίσης με το Συμβούλιο ότι θα πρέπει κατά περίπτωση να χρησιμοποιούνται κώδικες δεοντολογίας, σε εθελοντική και όχι υποχρεωτική βάση.

Αιτιολογική σκέψη 10 (νέα): η εν λόγω αιτιολογική σκέψη καθορίζει ότι η καθιέρωση τομέα ανωτάτου επιπέδου .eu θα ισχυροποιήσει την εικόνα της Ευρώπης στα παγκόσμια δίκτυα πληροφοριών και θα αποτελέσει προστιθέμενη αξία ως προς τους υφιστάμενους εθνικούς τομείς ανωτάτου επιπέδου. είναι ταυτόσημη με τροπολογία που πρότεινε το Ευρωπαϊκό Κοινοβούλιο. Η Επιτροπή συμφωνεί με τους εν λόγω στόχους και μπορεί να συμφωνήσει στην τροπολογία.

Αιτιολογική σκέψη 11: η εν λόγω αιτιολογική σκέψη προσθέτει αναφορά στην αιτιολογική σκέψη 9 της πρότασης της Επιτροπής, ως προς το ότι οι εθνικοί τομείς ανωτάτου επιπέδου δεν καλύπτονται στον κανονισμό. (Στην νέα αυτή αιτιολογική σκέψη αντικατοπτρίζεται επίσης το κείμενο που πρότεινε το Συμβούλιο για το άρθρο 1). Η Επιτροπή συμφωνεί ότι ο κανονισμός .eu δεν θα ισχύει για εθνικούς τομείς ανωτάτου επιπέδου και μπορεί να αποδεχθεί την προτεινόμενη τροπολογία ως χρήσιμη αποσαφήνιση.

Αιτιολογική σκέψη 12 (νέα): η παρούσα αιτιολογική σκέψη αναφέρεται στις λειτουργίες του μητρώου (καταχωρητήριο), στη σημασία των βάσεων δεδομένου τύπου "Whois" για την προώθηση της εμπιστοσύνης των χρηστών, καθώς και στην ανάγκη οι εν λόγω βάσεις δεδομένων Whois να συμμορφώνονται με την κοινοτική νομοθεσία όσον αφορά την προστασία των δεδομένων και της ιδιωτικής ζωής. Το κείμενο αναφέρεται στην προτεινόμενη παράλληλη τροπολογία του Συμβουλίου στο άρθρο 2 σημείο α, για συμπερίληψη αναφοράς στη διατήρηση "συνδεδεμένων υπηρεσιών δημόσιας αναζήτησης" και λειτουργία του μητρώου ονομάτων τομέα μεταξύ των καθηκόντων του μητρώου. Η Επιτροπή μπορεί να συμφωνήσει με αυτή την πρόταση.

Αιτιολογική σκέψη 13 (νέα): η παρούσα αιτιολογική σκέψη αναφέρεται στη διαδικασία που θα πρέπει να ακολουθήσει η Κοινότητα για τον καθορισμό του μητρώου, περιλαμβανομένης της δημοσίευσης πρόσκλησης για εκδήλωση ενδιαφέροντος στην Επίσημη Εφημερίδα. Η αιτιολογική σκέψη αναφέρεται στην παράλληλη πρόταση του Συμβουλίου για τροποποίηση του άρθρου 3. Η Επιτροπή συμφωνεί ότι η διαδικασία πρόσκλησης εκδηλώσεων ενδιαφέροντος πρέπει να είναι εμφανής, ανοικτή και ισότιμη, καθώς και ότι κατάλληλος τρόπος για την επίτευξη των παραπάνω είναι η δημοσίευση πρόσκλησης στην Επίσημη Εφημερίδα. Στο κείμενο του Συμβουλίου για την αιτιολογική σκέψη γίνεται επίσης αναφορά στο χαρακτήρα της σύμβασης που πρέπει να υπογράψει το μητρώο με την Επιτροπή, όπως ορίζεται στο άρθρο 3 παράγραφος 1 της πρότασης της Επιτροπής. η Επιτροπή συμφωνεί ότι η παράλληλη αναφορά στις αιτιολογικές σκέψεις αποτελεί χρήσιμη πρόσθετη διασάφηση.

Αιτιολογική σκέψη 15 (νέα): στην εν λόγω αιτιολογική σκέψη εισάγεται αναφορά στον τρέχοντα ρόλο του σώματος του Internet για την εκχώρηση ονομάτων και αριθμών (ICANN) όσον αφορά την εκχώρηση κωδικών που αντιστοιχούν σε τομείς ανωτάτου επιπέδου, αντί ανάλογης αναφοράς στο καθεαυτό άρθρο. Εισάγεται επίσης αναφορά στο ψήφισμα του Συμβουλίου της 3ης Οκτωβρίου 2000, όπου ενθαρρύνεται η υλοποίηση των αρχών της συμβουλευτικής επιτροπής των κυβερνήσεων (GAC), που αναφέρονται στην αιτιολογική σκέψη 7 της πρότασης της Επιτροπής.

Το Ευρωπαϊκό Κοινοβούλιο εισήγαγε παρεμφερή πρόταση τροπολογίας στο ICANN όπου περιλαμβάνεται η φράση "υπό την επιφύλαξη μελλοντικών εξελίξεων". Η Επιτροπή συμφωνεί με το Συμβούλιο ότι το πρόσθετο αυτό κείμενο είναι περιττό και ενδέχεται να δώσει την εσφαλμένη εντύπωση ότι η ΕΕ έχει αμφιβολίες ως προς τον μελλοντικό ρόλο του ICANN. Ταυτόχρονα, η Επιτροπή συμφωνεί ότι ενδείκνυται να ληφθεί υπόψη, στις αιτιολογικές σκέψεις, το γεγονός ότι η μελλοντική ευθύνη για συντονισμό της απονομής κωδικών που εκπροσωπούν εθνικούς τομείς ανωτάτου επιπέδου θα μπορούσε κατ' αρχήν να ανατεθεί σε άλλο φορέα. Για το λόγο αυτό η Επιτροπή συμφωνεί επίσης ότι ενδείκνυται αναφορά στο άρθρο 3 όσον αφορά την ανάγκη το μητρώο να "συνάψει κατάλληλη σύμβαση που προβλέπει την απονομή του εθνικού κωδικού για τομέα ανωτάτου επιπέδου .eu", όπως πρότεινε το Συμβούλιο, σε αντίθεση με την αρχική πρόταση της Επιτροπής που αναφερόταν συγκεκριμένα σε σύμβαση με το ICANN.

Αιτιολογική σκέψη 16 (νέα): η εν λόγω αιτιολογική σκέψη αναφέρεται στην συμπερίληψη, στη δημόσια πολιτική, διατάξεων που παρέχουν τη δυνατότητα σε κατόχους προηγουμένων δικαιωμάτων και σε φορείς του δημοσίου να επωφεληθούν μιας αρχικής περιόδου για καταχωρίσεις, και αναφέρεται στο παράλληλο νέο κείμενο που πρότεινε το Συμβούλιο για το άρθρο 5 (βλέπε παρακάτω). Το Ευρωπαϊκό Κοινοβούλιο πραγματοποίησε παρεμφερείς τροπολογίες όσον αφορά το άρθρο 4 "Υποχρεώσεις του μητρώου" όπου προβλέπεται ότι το μητρώο δύναται να πραγματοποιεί "σταδιακά" την καταχώριση ονομάτων ώστε να εξασφαλίζεται ότι οι κάτοχοι προηγουμένων δικαιωμάτων αναγνωρισμένων στη νομοθεσία και στη δημόσια πολιτική, διαθέτουν επαρκή χρόνο για καταχώριση των ονομάτων τους. Η Επιτροπή συμφωνεί ότι η πρόταση του Συμβουλίου αποτελεί χρήσιμη προσέγγιση, όσον αφορά την ελαχιστοποίηση επακόλουθων διαφορών και το ενδεχόμενο κερδοσκοπικών και καταχρηστικών καταχωρίσεων, και ότι η σταδιακή καταχώριση μπορεί να αποτελέσει σημαντικό μέσο ώστε να εξασφαλίζεται ότι οι κάτοχοι προηγουμένων δικαιωμάτων αναγνωρισμένων ή καθιερωμένων στο πλαίσιο της εθνικής ή της κοινοτικής νομοθεσίας, σύμφωνα με τους κανόνες της δημόσιας πολιτικής που έχουν εγκριθεί δυνάμει του άρθρου 5 παράγραφος 1, θα είναι οι πρώτοι που θα τύχουν καταχώρισης.

Αιτιολογική σκέψη 17 (νέα): η εν λόγω αιτιολογική σκέψη αναφέρεται στην ανάγκη ανάκλησης ονομάτων με έγκαιρο και αποτελεσματικό, όχι όμως αυθαίρετο τρόπο, καθώς και ότι η ανάκληση μπορεί να επιτευχθεί εάν ένα όνομα τομέα αντίκειται προφανώς στη δημόσια τάξη. Το Συμβούλιο πρότεινε επίσης να συμπεριληφθεί στο άρθρο 4 απαίτηση να εγκρίνει η Επιτροπή διατάξεις δημόσιας πολιτικής αναφορικά, μεταξύ άλλων, στο ενδεχόμενο ανάκλησης ονομάτων τομέα. Η Επιτροπή συμφωνεί ότι μια ανάλογη αιτιολογική σκέψη θα αποτελούσε χρήσιμη αποσαφήνιση της ακολουθητέας διαδικασίας από το μητρώο ως προς την ανάκληση ονομάτων. Η Επιτροπή θεωρεί επίσης ότι οι εν λόγω προτάσεις συμβαδίζουν με το άρθρο 4 παράγραφος 2 της πρότασής της όσον αφορά την ανάγκη αποφυγής κερδοσκοπικών και καταχρηστικών καταχωρίσεων.

Εκτός από την πολιτική ανάκλησης ονομάτων τομέα, το Συμβούλιο αντιμετωπίζει την ανάγκη που έθεσε το Κοινοβούλιο, να θεσπιστεί πολιτική για το ζήτημα των αδέσποτων ονομάτων τομέα (εν αδρανεία περιουσιακών στοιχείων), που δεν ανανεώνονται ή παραμένουν χωρίς κάτοχο εξαιτίας του κληρονομικού δικαίου.

Αιτιολογική σκέψη 19 (νέα): στην παρούσα αιτιολογική σκέψη προτείνεται ότι το μητρώο δεν θα πρέπει να λάβει εξουσίες για δημιουργία τομέων δεύτερου επιπέδου με χρήση κωδικών alpha-2 που θα αντιστοιχούν σε χώρες. Το Ευρωπαϊκό Κοινοβούλιο εισήγαγε παρεμφερή τροπολογία στις αιτιολογικές σκέψεις που αναφέρονται στις καταχωρίσεις υποτομέων με χρήση ταυτοτήτων κρατών μελών. Ο περιορισμός χρησιμοποίησης των κωδικών αυτών θα πρέπει, ωστόσο, να περιορίζεται σε τομείς δεύτερου επιπέδου. Η Επιτροπή συμφωνεί ότι θα ήταν ακατάλληλοι τομείς αυτού του είδους και συμφωνεί με την πρόταση του Συμβουλίου.

Αιτιολογική σκέψη 20 (νέα): με την παρούσα αιτιολογική σκέψη επιδιώκεται η αποσαφήνιση της έννοιας των "ενδιαφερομένων μερών" του άρθρου 5 παράγραφος 3, προτείνοντας ότι στη διαβούλευση με τα μέρη αυτά θα πρέπει να περιλαμβάνονται δημόσιες αρχές, επιχειρήσεις, οργανισμοί και φυσικά πρόσωπα. Αντικατοπτρίζοντας την πρόταση του Κοινοβουλίου για δημόσιο συμβουλευτικό όργανο όσον αφορά καταχώριση τομέων δευτέρου επιπέδου, η πρόταση του Συμβουλίου αναφέρεται, στην παρούσα αιτιολογική σκέψη, στη δυνατότητα του μητρώου να συστήσει συμβουλευτικό φορέα για τη διοργάνωση της εν λόγω διαβούλευσης. Η Επιτροπή μπορεί να συμφωνήσει με την πρόταση αυτή, υπό την προϋπόθεση ότι κάθε συμβουλευτικό όργανο δεν θα πρέπει να αποτελεί τον αποκλειστικό μηχανισμό διαβούλευσης και ότι όλα τα ενδιαφερόμενα μέρη, είτε είναι μέλη του εν λόγω φορέα είτε όχι, είναι ελεύθερα να συμμετάσχουν σε κάθε διαβούλευση. Το εν λόγω συμβουλευτικό όργανο θα πρέπει να καθιερωθεί από το ίδιο το μητρώο.

Άρθρο 1 - Στόχος και πεδίο εφαρμογής του κανονισμού

Άρθρο 1.1

Η Επιτροπή μπορεί να συμφωνήσει στην διευκρίνιση που ορίζει ότι ο τομέας ανωτάτου επιπέδου .eu είναι εθνικός τομέας ανωτάτου επιπέδου, μολονότι ο κωδικός EU που αντιστοιχεί στην Ευρωπαϊκή Ένωση δεν είναι εθνικός κωδικός υπό αυστηρή έννοια.

Άρθρο 1.2.

Το Συμβούλιο πρότεινε επέκταση του εν λόγω άρθρου ώστε να συμπεριληφθεί αναφορά στο γεγονός ότι ο κανονισμός θα ισχύει με την επιφύλαξη διακανονισμών στα κράτη μέλη όσον αφορά τα εθνικά πεδία ανωτάτου επιπέδου (κωδικός χώρας). Παρεμφερής τροπολογία προτείνεται από το Κοινοβούλιο με αναφορά στους εθνικούς τομείς ανωτάτου επιπέδου. Η Επιτροπή συμφωνεί ότι ο κανονισμός για την υλοποίηση του τομέα ανωτάτου επιπέδου .eu δεν επιδιώκεται να ισχύσει για τους υφιστάμενους εθνικούς τομείς ανωτάτου επιπέδου στα κράτη μέλη, και μπορεί να αποδεχθεί την εν λόγω τροπολογία ως χρήσιμη αποσαφήνιση.

Στο παρόν άρθρο, η πρόταση του Συμβουλίου για αναφορά στο γενικό πλαίσιο πολιτικής μπορεί να αντικαταστήσει τον αρχικό προσδιορισμό του πλαισίου δημόσιας πολιτικής, καθώς ο κανονισμός δεν περιορίζεται αυστηρά στη δημόσια πολιτική. Η πρόταση αυτή έγινε επίσης και από το Ευρωπαϊκό Κοινοβούλιο.

Άρθρο 2 - Ορισμοί

Άρθρο 2 σημεία α και β

Το Συμβούλιο πρότεινε να επεκταθεί το αρχικό κείμενο της Επιτροπής ώστε να προβλεφθούν πρόσθετες αναφορές στις λειτουργίες του μητρώου και να περιληφθεί ορισμός "Καταχωρητή" (υπεύθυνου φορέα για την τήρηση του μητρώου). Οι πρόσθετες αυτές αναφορές αποτελούν χρήσιμες αποσαφηνίσεις και συμπληρώνουν κατάλληλα την πρόταση. Ο ορισμός υπεύθυνου του μητρώου (Καταχωρητή) είναι απαραίτητος, δεδομένων των πρόσθετων διατάξεων που περιλαμβάνονται στον κανονισμό, στα άρθρα 3 παράγραφος 4 και 4 παράγραφος 2 σημείο e. Οι εν λόγω τροπολογίες αντιστοιχούν σε ανάλογες τροπολογίες που πρότεινε το Κοινοβούλιο.

Άρθρο 3 - Χαρακτηριστικά του μητρώου

Άρθρο 3 παράγραφος 1

Η διαδικασία που πρέπει να ακολουθηθεί για τον καθορισμό του μητρώου από την Επιτροπή έχει αποτελέσει αντικείμενο περαιτέρω επεξεργασίας στην πρόταση του Συμβουλίου και περιλαμβάνει πρόσθετες απαιτήσεις. Συγκεκριμένα, η καθιέρωση των κριτηρίων και της διαδικασίας για τον καθορισμό του μητρώου αποτελούν αντικείμενο διαβούλευσης της συμβουλευτικής επιτροπής που συγκροτείται σύμφωνα με την απόφαση 1999/468/ΕΚ και το ίδιο ισχύει για τον καθορισμό του μητρώου, έπειτα από τη δημοσίευση στην Επίσημη Εφημερίδα πρόσκλησης που αφορά εκδήλωση ενδιαφέροντος, και για τη σύμβαση με το μητρώο. Η Επιτροπή έχει αναλάβει πλήρη δέσμευση ως προς την ανάγκη τήρησης διαφανών διαδικασιών και μπορεί κατά συνέπεια να αποδεχθεί τις τροπολογίες. Η πρόταση του Κοινοβουλίου για την συμπερίληψη αναφοράς σε πρόσκληση εκδήλωσης ενδιαφέροντος ικανοποιείται με την παρούσα αναθεώρηση του άρθρου 3 παράγραφος 1. Η Επιτροπή επισημαίνει, ωστόσο, τον κίνδυνο εισαγωγής επαχθών διαδικασιών, καθώς και την επιφύλαξή της όσον αφορά τον τύπο της συμβουλευτικής επιτροπής.

Το Συμβούλιο πρότεινε, επιπλέον, απαίτηση ότι το μητρώο δεν μπορεί να αποδέχεται καταχωρίσεις έως ότου θεσπιστεί σχετική πολιτική. Τούτο δύναται να θεωρηθεί ως πρόσθετη αποσαφήνιση, θα μπορούσε όμως εν μέρει να επαναλαμβάνει το άρθρο 5 παράγραφος 2.

Το Συμβούλιο προτείνει την αντικατάσταση της ρητής αναφοράς στο μητρώο που συνάπτει η σύμβαση με το ICANN, στην πρόταση της Επιτροπής, με αναφορά στο μητρώο που συνάπτει "κατάλληλη σύμβαση που προβλέπει την ανάθεση του εθνικού (κωδικού χώρας) τομέα ανωτάτου επιπέδου .eu". Στις αιτιολογικές σκέψεις θα πραγματοποιηθεί παράλληλα αναφορά στον συναφή ρόλο που διαδραματίζει επί του παρόντος το ICANN. Δεδομένου ότι η μακροπρόθεσμη ανάληψη δέσμευσης του ICANN εξαρτάται από το συμβατικό καθεστώς, η Επιτροπή συμφωνεί ότι η τροπολογία στο άρθρο 3 παράγραφος 3 αντικατοπτρίζει ακριβέστερα την απαίτηση που πρέπει να καλύψει το μητρώο, καθώς και ότι ενδείκνυται καλύτερα αναφορά στο ICANN στις αιτιολογικές σκέψεις και όχι στο κυρίως σώμα του νομικού κειμένου. Η εν λόγω τροπολογία συμπίπτει με ανάλογη πρόταση του Κοινοβουλίου.

Άρθρο 3 παράγραφος 4

Στην κοινή θέση του Συμβουλίου καθώς και στο κείμενο του Κοινοβουλίου έχει επίσης προστεθεί απαίτηση το μητρώο .eu να μην λειτουργεί ως υπεύθυνος μητρώου. Ο διαχωρισμός της λειτουργίας του μητρώου και του υπευθύνου μητρώου υποστηρίζεται από την Επιτροπή ως μέτρο αποφυγής αθέμιτου ανταγωνισμού. Η εν λόγω τροποποίηση ανταποκρίνεται σε ανάλογο αίτημα που διατύπωσε το Κοινοβούλιο. Επιπλέον μια επιπρόσθετη τροπολογία του Κοινοβουλίου για την εξασφάλιση πλήρους ανεξαρτησίας του μητρώου από τους υπευθύνους μητρώου ενδέχεται να υπερβεί την ανάγκη εξασφάλισης του διαχωρισμού των δραστηριοτήτων και να καταστεί περιττά περιοριστική. Η Επιτροπή υποστηρίζει επομένως την τροποποίηση του Συμβουλίου.

Άρθρο 4 - Υποχρεώσεις του μητρώου

Το Συμβούλιο πρότεινε διάφορες τροπολογίες στο κείμενο της Επιτροπής με σκοπό την αποσαφήνιση των υποχρεώσεων του μητρώου βάσει του κανονισμού. Η κοινή θέση αντικατοπτρίζει επίσης ανάλογες τροπολογίες που ενέκρινε το Κοινοβούλιο.

Άρθρο 4 παράγραφος 1

Οι προσθήκες, τόσο του Συμβουλίου όσο και του Κοινοβουλίου (Τροπολογία 19) στην πρόταση της Επιτροπής για το άρθρο 4 παράγραφος 1 είναι αποδεκτές, δεδομένου ότι συμπληρώνουν την παρούσα παράγραφο με παραπομπή στις συμβάσεις που αναφέρονται στο άρθρο 3, προς την οποία, θα πρέπει να συμμορφωθεί το μητρώο. Η αναφορά σε διαφανείς και ισότιμες διαδικασίες είχε ήδη περιληφθεί στην αρχική πρόταση, μολονότι τώρα τοποθετείται σε άλλο σημείο του κειμένου.

Άρθρο 4 παράγραφος 2 σημείο α)

Η προσθήκη της ανάγκης το μητρώο να διοργανώνει, διοικεί και διαχειρίζεται το .eu προς το γενικό συμφέρον αποτελεί χρήσιμη προσθήκη που συμβαδίζει με τις αρχές της συμβουλευτικής επιτροπής των κυβερνήσεων όσον αφορά την απονομή και διαχείριση εθνικών τομέων ανωτάτου επιπέδου της 23 Φεβρουαρίου 2000 και είναι αποδεκτή από την Επιτροπή.

Άρθρο 4 παράγραφος 2 σημείο β) και σημείο ε)

Η πρόταση για απάλειψη της αναφοράς στην ανάγκη το μητρώο να "τηρεί τους ισχύοντες κανόνες για τις δημόσιες συμβάσεις", που προτάθηκε στην κοινή θέση του Συμβουλίου και στην τροπολογία 22 του Κοινοβουλίου, είναι αποδεκτή από την Επιτροπή, δεδομένου ότι οι κανόνες αυτοί θα ισχύσουν αναμφισβήτητα βάσει της υφιστάμενης νομοθεσίας, εφόσον το μητρώο τηρήσει τους όρους εφαρμογής τους. Είναι εξάλλου δυνατό το μητρώο να είναι ιδιωτικός μη κερδοσκοπικός φορέας και να μην ισχύουν οι κανόνες για τις δημόσιες συμβάσεις. Στην περίπτωση αυτή η Επιτροπή συμφωνεί ότι δεν θα ενδεικνυόταν ρητή διάταξη στον κανονισμό για την εφαρμογή κανόνων για τις δημόσιες συμβάσεις.

Στην αρχική πρόταση δεν θίγεται η σχέση μεταξύ του μητρώου και των υπευθύνων μητρώου, καθώς επιδιωκόταν να αφεθεί η ανάπτυξή τους με ευθύνη του μητρώου. Οι πτυχές αυτές της οργάνωσης των καταχωρίσεων εισάγονται πλέον στον κανονισμό μέσω των τροπολογιών του Συμβουλίου (4.2.β και 4.2.ε), ενώ παρεμφερής τροπολογία έχει εγκριθεί από το Κοινοβούλιο (τροπολογία 25). Η καταχώρηση ονομάτων τομέα μέσω διαπιστευμένων υπευθύνων μητρώου αποτελεί διαδεδομένη πρακτική στη διαχείριση του τομέα ανωτάτου επιπέδου και παρέχει τη δυνατότητα ανταγωνισμού μεταξύ των υπευθύνων μητρώου. Οι αρχές που προστέθηκαν στην κοινή θέση είναι αποδεκτές από την Επιτροπή, καθώς αποσαφηνίζουν τις υποχρεώσεις του μητρώου ως προς τους υπευθύνους μητρώου. το κείμενο που πρότεινε το Συμβούλιο περιλαμβάνει την τροπολογία που ενέκρινε το Κοινοβούλιο.

Το άρθρο 4 παράγραφος 2 σημείο β) (ii) που αναφέρεται σε οργανισμούς που έχουν ιδρυθεί εντός της Κοινότητας συμπληρώνεται στην κοινή θέση με την προσθήκη "υπό την επιφύλαξη της ισχύος της εθνικής νομοθεσίας". Η προσθήκη αυτή στην πρόταση της Επιτροπής ανταποκρίνεται στις ανησυχίες που εκφράζονται σε ορισμένα κράτη μέλη ως προς την δυνατότητα εφαρμογής της εθνικής νομοθεσίας σε συγκεκριμένους οργανισμούς όσον αφορά την καταχώρηση των ονομάτων τους. Η Επιτροπή μπορεί να αποδεχθεί την προσθήκη αυτή, στο μέτρο που μια τέτοια απαίτηση δεν θα επέβαλε στο μητρώο όρους για εκ των προτέρων ελέγχους και στο μέτρο που οι εθνικοί κανόνες σε ένα κράτος μέλος σχετικά με τους οργανισμούς δεν επηρεάζουν ή δεν προτίθενται να επηρεάσουν το δικαίωμα ενός οργανισμού άλλου κράτους μέλους να καταχωρίσει ένα όνομα τομέα στον τομέα ανωτάτου επιπέδου .EU, λαμβάνοντας υπόψη ότι οιοσδήποτε σχετικός κανόνας δημόσιας πολιτικής όσον αφορά την εφαρμογή του τομέα ανωτάτου επιπέδου .EU ευθυγραμμίζεται με το άρθρο 5 παράγραφος 1.

Άρθρο 4 παράγραφος 2 σημείο δ)

Το Συμβούλιο πρότεινε επίσης ότι στο άρθρο 4 θα πρέπει να περιληφθεί απαίτηση το μητρώο να εφαρμόζει πολιτική εξωδικαστικής ρύθμισης διαφορών καθώς και διαδικασία ταχείας επίλυσης διαφορών μεταξύ κατόχων ονομάτων τομέων, καθώς και ότι η πολιτική θεσπίζεται κατ' εφαρμογή του άρθρου 5 παράγραφος 1. Η εφαρμογή της εν λόγω πολιτικής ως υποχρέωση του μητρώου δυνάμει του άρθρου 4 συμπίπτει με την τροπολογία 29 του Κοινοβουλίου. Η Επιτροπή τάσσεται υπέρ της αναφοράς, στην κοινή θέση, στην "εφαρμογή" της πολιτικής, γεγονός που παρέχει στο μητρώο τη δυνατότητα να εκτιμήσει τον καλύτερο δυνατό τρόπο για να εκτελέσει την εν λόγω εφαρμογή. Μέρος του κειμένου που μεταφέρθηκε από το αρχικό άρθρο 4 στο άρθρο 4 παράγραφος 2 σημείο δ) αναφέρεται στην πολιτική αυτή καθεαυτή ("λαμβάνει υπόψη τις συστάσεις ... δικαστικής προσφυγής") και θα μπορούσε να μεταφερθεί εκ νέου στο άρθρο 5 παράγραφος 1 σημείο α.

Στην τροπολογία 29 του Κοινοβουλίου προστίθεται ότι η εξωδικαστική ρύθμιση διαφορών θα πρέπει να παρέχεται ατελώς ή το πολύ σε έναντι ανάκτησης κόστους. Ανάλογη απαίτηση περιλαμβάνεται στην τροπολογία 35 του Κοινοβουλίου. Η Επιτροπή μπορεί να υποστηρίξει την αρχή αυτή που προτείνει το Κοινοβούλιο, τασσόμενη ωστόσο υπέρ της δυνατότητας ανάκτησης του κόστους, στην κοινή θέση δεν περιλαμβάνεται πάντως ανάλογη διάταξη. Η αρχή ότι η εν λόγω εξωδικαστική ρύθμιση διαφορών διατίθεται έναντι ανάκτησης του κόστους είναι συναφής με ανάλογη αρχή που ισχύει για τα τέλη, όπως προβλέπεται στο άρθρο 4 παράγραφος 2 σημείο γ.

Άρθρο 4 παράγραφος 2 σημείο στ

Στην πρόταση του Συμβουλίου περιλαμβάνεται επίσης διάταξη με την οποία απαιτείται το μητρώο να "εξασφαλίζει την ακεραιότητα της βάσης δεδομένων", όπου περιλαμβάνεται η τροπολογία 26 του Κοινοβουλίου. Το καθήκον αυτό αποτελεί μέρος της κανονικής λειτουργίας ενός μητρώου τομέα ανωτάτου επιπέδου και η Επιτροπή μπορεί να αποδεχθεί την τροπολογία. Θα μπορούσε ωστόσο να ανατοποθετηθεί ως λειτουργία του μητρώου, στον ορισμό στο άρθρο 2 σημείο α, θα ήταν δε σαφέστερο εάν προσδιορίζονταν αναφορά στη βάση δεδομένων των 'ονομάτων τομέα'.

Άρθρο 5 - Πλαίσιο πολιτικής

Η τροποποίηση στο άρθρο 5 είναι ουσιώδης. Χωρίς οι προτάσεις του Συμβουλίου να θίγουν θεμελιωδώς τη γενική ισορροπία εξουσιών που προβλέπει η πρόταση της Επιτροπής, (συγκεκριμένα ότι οι κανόνες δημόσιας πολιτικής παραμένουν αρμοδιότητα της Επιτροπής ενώ άλλα θέματα εφαρμογής επαφίενται στο μητρώο), στην κοινή θέση εισάγονται σημαντικοί περιορισμοί στην πολιτική καταχώρισης που αρχικά προοριζόταν για το μητρώο. Η Επιτροπή μπορεί να αποδεχθεί τις τροπολογίες του Συμβουλίου στην πρότασή της, στις οποίες περιλαμβάνονται μερικές από τις τροπολογίες του Κοινοβουλίου, υπογραμμίζεται ωστόσο ο διευρυμένος ρόλος της Επιτροπής, σύμφωνα με τη διαδικασία επιτροπολογίας, ως συνέπεια, καθώς και ο πιθανός κίνδυνος θέσπισης επαχθών διαδικασιών σε αυτό το δυναμικό και ταχέως μεταβαλλόμενο περιβάλλον. Η Επιτροπή υπογραμμίζει, προς τούτο, την ανάγκη περιορισμού της εμπλοκής της σε θέματα που αναφέρονται αυστηρά στη δημόσια πολιτική, με πλήρη σεβασμό των αρχών της αναλογικότητας και της επικουρικότητας.

Άρθρο 5 παράγραφος 1

Θέματα δημόσιας πολιτικής προσδιορίζονται ακριβέστερα στο αναθεωρημένο άρθρο 5 παράγραφος 1 και περιλαμβάνουν τα αρχικά δύο καίρια θέματα δημόσιας πολιτικής που αναφέρονται στην πρόταση της Επιτροπής. Συγκεκριμένα, την πολιτική έναντι κερδοσκοπικής και καταχρηστικής καταχώρισης ονομάτων τομέα και την πολιτική που αφορά την εξωδικαστική ρύθμιση διαφορών. Επιπλέον θέματα που υπογραμμίζονται στην πρόταση του Συμβουλίου είναι η πολιτική όσον αφορά την ανάκληση ονομάτων τομέα, θέματα γλωσσικού και γεωγραφικού χαρακτήρα, καθώς και δικαιώματα πνευματικής ιδιοκτησίας και λοιπά δικαιώματα. Επίσης, προστέθηκαν οι αρχές δημόσιας πολιτικής για θέματα καταχώρισης που θα πρέπει να εφαρμόζει το μητρώο στην πολιτική καταχώρισης.

Το Κοινοβούλιο ενδέχεται να επιθυμεί να εκτιμηθεί ο βαθμός κατά τον οποίο η αναδιατύπωση του άρθρου 5 παράγραφος 1, στην κοινή θέση, επηρεάζει εγκεκριμένες τροπολογίες όσον αφορά θέματα δημόσιας πολιτικής. Ενόψει της τροπολογίας 38 του Κοινοβουλίου, το ζήτημα των ονομάτων που δεν ανανεώνονται ή έχουν αφεθεί χωρίς κάτοχο (αδέσποτα), εξαιτίας του κληρονομικού δικαίου (σχολάζοντα περιουσιακά στοιχεία), προστίθεται στα θέματα δημόσιας πολιτικής που πρέπει να αντιμετωπιστούν από κοινού με την ανάκληση των ονομάτων τομέα. Η ανάκληση των ονομάτων τομέα αποτελεί αφεαυτής μέρος του θέματος που θίγεται στην τροπολογία 34 του Κοινοβουλίου. Ο βαθμός στον οποίο κάτοχοι προηγουμένων δικαιωμάτων, που έχουν αναγνωριστεί από την εθνική ή και κοινοτική νομοθεσία, καθώς και δημόσιοι φορείς, έχουν τη δυνατότητα προσωρινής περιόδου καταχώρισης, καθορίζεται ως μέρος της πολιτικής κατά της κερδοσκοπικής και καταχρηστικής καταχώρισης ονομάτων τομέα. η εν λόγω τροποποίηση της πρότασης της Επιτροπής αφορά εν μέρει τα ζητήματα που θίγονται στην τροπολογία 32, ενώ ορισμένα από τα πρόσθετα ζητήματα που θίγονται στην παρούσα τροπολογία θα μπορούσαν να αποτελέσουν μέρος των αρχών που θα αποφασιστούν όσον αφορά τη δημόσια πολιτική σε θέματα καταχώρισης και σε συμφωνία με τη διαδικασία του άρθρου 5 παράγραφος 1.

Άρθρο 5 παράγραφος 2

Η Επιτροπή απέρριψε τις τροπολογίες 37 και 6, αναγνώρισε όμως τη σημασία των ανησυχιών που έχουν εκφραστεί από τα κράτη μέλη σε σχέση με γεωγραφικά και γεωπολιτικά ονόματα που επηρεάζουν την εδαφική οργάνωση ενός κράτους μέλους. Για το σκοπό αυτό υποστηρίζει την πρόταση του Συμβουλίου για το άρθρο 5 παράγραφος 2 σημείο σημείο α ως ενδεδειγμένη διασφάλιση καθόσον παρέχει στα κράτη μέλη τη δυνατότητα αντιμετώπισης των θεμάτων που σχετίζονται με τα ονόματα αυτά, προβλέποντας ταυτόχρονα μια πλέον διαφανή διαδικασία. Το Κοινοβούλιο ενδέχεται επίσης να κρίνει ενδεδειγμένη την αντιμετώπιση του ζητήματος αυτού όπως περιγράφεται στην κοινή θέση.

Άρθρο 5 παράγραφος 3

Η αρχική πρόταση της Επιτροπής για το άρθρο 3 παράγραφος 3 τροποποιήθηκε υπό το πρίσμα των αλλαγών που εισήχθησαν στο άρθρο 5 παράγραφος 1 και 5.2. Το άρθρο 5 παράγραφος 3 της κοινής θέσης είναι αποδεκτό από την Επιτροπή. Πάντως, η Επιτροπή υπογραμμίζει, στο πλαίσιο του άρθρου 5 παράγραφος 3, την ανάγκη να διασαφηνιστεί ότι το μητρώο, ενώ εγκρίνει την πολιτική που αφορά την καταχώριση, εντούτοις το ίδιο δεν θα εγκρίνει κανόνες δημόσιας πολιτικής. Η Επιτροπή θα λάβει υπόψη της την απαίτηση αυτή στη σύμβαση που θα συνάψει με το μητρώο.

Ενώ το Κοινοβούλιο αναφέρεται στην καταχώριση ονομάτων τομέα με κατά προτεραιότητα εξυπηρέτηση (τροπολογίες 23 και 32), στην κοινή θέση δεν αναφέρεται ανάλογη αρχή, η οποία πάντως συνιστά θεμελιώδη αρχή στην πολιτική καταχώρισης. Η Επιτροπή θα μπορούσε να συμφωνήσει με αναφορά στην αρχή αυτή ως προσθήκη στο άρθρο 5 παράγραφος 3, όπως αναδιατυπώνεται στην κοινή θέση.

Άρθρο 5 παράγραφος 4.

Η Επιτροπή μπορεί να αποδεχθεί την εν λόγω τροποποίηση της πρότασής της.

Άρθρο 6 - Συμβουλευτική επιτροπή

Το Συμβούλιο πρότεινε η Επιτροπή να επικουρείται από ειδική ρυθμιστική επιτροπή. Η Ευρωπαϊκή Επιτροπή απορρίπτει την πρόταση αυτή και διατηρεί την άποψή της, υπό το πρίσμα των σχολίων της στο άρθρο 5, ότι δηλαδή είναι πλέον ενδεδειγμένο η Ευρωπαϊκή Επιτροπή να διαβουλεύεται με την συμβουλευτική επιτροπή που καθιερώνεται με την οδηγία σχετικά με κοινό πλαίσιο κανονιστικών ρυθμίσεων για δίκτυα και υπηρεσίες ηλεκτρονικών επικοινωνιών [5], και - έως ότου τεθεί σε ισχύ η εν λόγω οδηγία - να επικουρείται από την επιτροπή που καθιερώνεται δυνάμει του άρθρου 9 της οδηγίας 90/387/EΟΚ του Συμβουλίου της 28ης Ιουνίου 1990 για τη δημιουργία της εσωτερικής αγοράς στον τομέα των τηλεπικοινωνιακών υπηρεσιών μέσω εφαρμογής της παροχής ανοικτού δικτύου.

[5] Πρόταση οδηγίας σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών - COM(2000) 393.

Η Επιτροπή θεωρεί ότι η σύγκλιση των τεχνολογιών πληροφοριών και επικοινωνιών επιβάλλει την επισκόπιση των θεμάτων διαχείρισης του Internet, όπως αυτά στα οποία αναφέρεται ο εν λόγω κανονισμός, θα πρέπει να πραγματοποιείται σε στενή σύνδεση με άλλα θέματα συναφή με δίκτυα ηλεκτρονικών επικοινωνιών. Η Επιτροπή θεωρεί επίσης ότι η απαίτηση να συμβουλεύεται (η Ευρωπαϊκή Επιτροπή) μια ρυθμιστική επιτροπή θα συνιστούσε άσκοπη και περιττή επιβάρυνση της δυνατότητάς της, σε διαβούλευση με το μητρώο, να προβεί σε αποτελεσματική και αποδοτική υλοποίηση του τομέα ανωτάτου επιπέδου .eu.

Η τροπολογία 39 του Κοινοβουλίου υποστηρίζεται από την Επιτροπή και, υπό τον όρο ότι θα γίνει δεκτή η εν λόγω τροπολογία, η Επιτροπή διατηρεί την αρχική της πρόταση. κατά συνέπεια απορρίπτει το άρθρο 6 όπως διατυπώνεται στην κοινή θέση.

Άρθρο 8 - Έκθεση υλοποίησης (νέο)

Το Συμβούλιο πρότεινε, ένα έτος έπειτα από την θέσπιση του κανονισμού και ακολούθως ανά διετία, η Επιτροπή να υποβάλει έκθεση σχετικά με την υλοποίηση, την αποτελεσματικότητα και τη λειτουργία του τομέα ανωτάτου επιπέδου .eu. Τούτο αντικατοπτρίζει ταυτόσημη πρόταση του Κοινοβουλίου. Η Επιτροπή θεωρεί ότι οι εν λόγω εκθέσεις συνιστούν χρήσιμη ευκαιρία ανασκόπησης της προόδου στον τομέα ανωτάτου επιπέδου .eu και κρίνει ότι η εν λόγω πρόταση αποτελεί χρήσιμη προσθήκη στις διατάξεις του κανονισμού.

4. ΣΥΜΠΕΡΑΣΜΑ

Η Επιτροπή μπορεί να αποδεχθεί όλες τις προτάσεις που περιλαμβάνονται στην κοινή θέση του Συμβουλίου, με εξαίρεση την αναφορά σε ειδική ρυθμιστική επιτροπή στο άρθρο 6.